**Қазақстан Республикасы Парламенті Мәжілісі Аграрлық мәселелер комитетінің Ауыл халқының тұрғын үй жағдайларын жақсарту бойынша «Отбасы банк» қызметі туралы 2023 жылғы 26 қыркүйекте өткен тақырыптық отырысының қорытындысы бойынша ҰСЫНЫМДАР**

Аграрлық мәселелер комитетінің тақырыптық отырысында Парламент Мәжілісінің депутаттары «Отбасы банк» қызметін облыс орталықтарынан аудандарға, моно қалалар мен ауылдарға қайта бағдарлай отырып, оны қайта жаңғырту бойынша жүйелі әрі нақты жоспардың болмауына қатысты алаңдаушылық танытты.

Уәкілетті мемлекеттік органдар өкілдерінің баяндамаларында ағымдағы жұмыс туралы ақпарат қана болды.

Осыған байланысты, мынаны **ҰСЫНАМЫЗ**:

**Қазақстан Республикасының Үкіметі** Президент Қ.К. Тоқаевтың 2023 жылғы 1 қыркүйекте Парламенттің екінші есессиясында берген тапсырмасын орындаудың нақты мерзімдері көрсетілген іс-шаралардың егжей-тегжейлі жоспарын әзірлесін, онда мынадай шараларды көздеу ұсынылады:

**1.** Ауылдық аумақтарды дамыту саясатын іске асыру жөніндегі функцияларды Ұлттық экономика минстрлігінен Ауыл шаруашылығы министрлігіне қайтару мүмкіндігі. Кейіннен ауылдық аумақтарды дамытуда мемлекет саясатын іске асырудың тетіктері мен құралдарын кеңейту және кадрмен қамтамасыз ету жөніндегі шараларды қабылдау.

**2.** Ауылдық жерлерде тұрғын үй құрылысын субсидиялау қағидалары жобасын әзірлеу кезінде:

- республикалық маңызы бар қалалар мен облыс орталықтарын қоспағанда, санақ критерийі ретінде қаланың әкімшілік шекарасын (шегін) қабылдай отырып, ауылдың қаладан 30 шақырым радиустан тыс болуы бөлігіндегі шектеулерді алып тастау;

- ипотека алушының шотына бастапқы жарна ретінде субсидия төлеу тетігін (сатып алынатын тұрғын үй құнының 50%-ы) көздеу.

**3.** Ауылдық жерлерде тұрғын үйқоры мен инфрақұрылым объектілерін салу және жаңғырту кезінде МЖӘ тетігін енгізудің нормативтік-құқықтық негізін әзірлеу.

**4.** Республиканың түрлі климаттық аймақтары мен өңірлері үшін ауылдағы үйлердің үлгілік жобаларын әзірлеу.

**5.** Ауылдық жерде салынған тұрғын үйдің бір шаршы метрі құнының шекті мәндерін ұлғайту мүмкіндігін қарастыру.

**6.** Жеке тұрғын үй құрылысы үшін құрылыс салудың қалалық аудандарына инфрақұрылымды жүргізуге көзделген мемлекеттік бюджет қаражатын ауылдық жерлерде тұрғын үй салуға қайта бағыттау мүмкіндігін қарастыру.

**«Отбасы банк» АҚ:**

**7.** Ауыл шаруашылығы тауарын өндірушілермен ынтымақтаса отырып, ауылдық тұрғын үйге ипотекалық кредит беру тетігін енгізу мүмкіндігін қарастырсын.

**8.** Ауылдағы тұрғын үй құрылысы жобаларында кредиттік серіктестіктермен ынтымақтасу мүмкіндігін қарастырсын.

**9.** Ауылдық жерлерде «Отбасы банк» филиалдарының барынша өкілдік етуін қамтамасыз етсін.

**10.** Ауылдық жерлерде тұрғын үйді жөндеу мен жаңғыртуға қарыз беру мүмкіндігін қарастырсын.

**Комитет төрағасы С. Егізбаев**